送橫舟真士遊茅山
作者：林景熙
朝代：宋

paragraphs: 海鯢吹腥浪千尺，野渡橫舟人不識。
春風未暖六經灰，閑抱黄庭煮白石。
綠章夜徹九虎關，坐使業海生青蓮。
蟾蜍窟冷手自探，西湖一鶴梅花仙。
四時茫茫行大塊，君向何山飛羽佩。
雙袖携雲發天台，孤竹騎龍窮地肺。
瓣香持謁三茅君，上清祕笈開瓊文。
十月嬰兒誰抱送，飛出泥丸跨丹鳳。